Egpaar vas vir miljoene se vervalste goedere | Maroela Media
Egpaar vas vir miljoene se vervalste goedere
Die sanitêre doekies waarop beslag gelê is (Foto: Verskaf)
Die Valke het beslag gelê op vervalste goedere ter waarde van meer as R5 miljoen tydens 'n klopjag in die Johannesburgse middestad.
Kapt. Ndivhuwo Mulamu, woordvoerder van die Valke, het gesê verskeie wetstoepassingsagentskappe, waaronder die Valke, grenspolisiëring City Deep en Johannesburg-Sentraal sigbare polisiëring, het Donderdag tydens 'n klopjag 'n egpaar wat in besit was van pakkies sanitêre doekies waarvan die handelsmerk vervals is, in hegtenis geneem.
Mulamu sê die egpaar het na bewering Stayfree sanitêre doekies as die duurder handelsmerk Always in 'n fabriek in die Crown Mines-omgewing in die middestad verpak en versprei.
Die egpaar is Donderdagoggend uit hul woning in Northcliff na die fabriek begelei en beslag is gelê op meer as 60 000 pakkies Always sanitêre doekies en twee Rizla-vervaardigingsmasjiene met 'n geskatte waarde van altesaam R5 miljoen.
Die polisie het verlede jaar inligting oor die onwettige handel ontvang en is sedert Julie op die spoor van die egpaar.
'n Lasbrief en beslagleggingsbevel is reeds in Januarie vanjaar verkry.
Die egpaar sal vermoedelik Vrydag in die gespesialiseerde handelshof in Palm Ridge in Johannesburg verskyn.
Gauteng Johannesburg valke
Trein in vlamme gehul by Kaapse stasie
Ek sien nie die probleem hier nie,niemand is leed aangedoen nie hulle was miskien oneerlik maar dit is nie asof hulle dwelms vervaardig het of wapens verkoop het nie.